钦定古今图书集成/方舆汇编/边裔典/第080卷 > 宋二
## 钦定古今图书集成/方舆汇编/边裔典/第080卷 > 宋二

### 庆历元年春二月元昊寇渭州环庆路马步军副总管任福败于好水川夏四月以资政殿学士陈执中同陕西马步军都总管兼经略安抚沿边招讨等使

知永兴军。秋七月，元昊寇麟、府州。八月，寇金明砦，破
“宁远砦，砦主王世亶、兵马监押王显死之。陷丰州，知
州王馀庆、兵马监押孙吉死之。”

按《宋史？仁宗本纪》云云，按《夏国传》：“庆历元年二月，
攻渭州，逼怀远城。韩琦徼巡边至高平，尽发镇戎兵
及募勇士，得万人，命行营总管任福等并击之，都监
桑怿为前锋，钤辖朱观、都监武英继之。福申令持重，
其夕宿三川，夏人已过怀远东南。翌日，诸军蹑其后，
西路巡检常鼎、刘肃与夏人对垒于张家堡，怿以骑
兵”趣之。福分兵夕与怿为一军，屯好水川。川与能家
川隔在陇山外，观英为一军屯笼洛川，相离五里，期
以明日会兵，不使夏人一骑遁，然已陷其伏中矣。元
昊自将精兵十万营于川口，候者言夏人有砦，数不
多，兵益进。诘旦，福与怿循好水川西去，未至羊牧隆
城五里，与夏军遇。怿为先锋，见道傍置数银泥合，封
袭谨密，中有动跃声，疑莫敢发。福至发之，乃悬哨家
鸽百馀自合中起，盘飞军上。于是夏兵四合，怿先犯，
中军继之，自辰至午酣战。阵中忽树“鲍老旗”，长二丈
馀，怿等莫测。既而，鲍老挥右则右伏出，挥左则左伏
出，翼而袭之，宋师大败，怿、刘肃及福子怀亮皆战没。
小校刘进劝福自拔，福不听，力战死。初，渭川都监赵
津将瓦亭塞骑兵三千馀为诸将后继。是日，朱观、武
英兵会能家川，与夏人遇，陈合、王珪自羊牧隆城以
屯兵四千五百人助观略阵，阵坚不可动。英重伤，不
能出军，战自午至申，夏军益至，东阵步兵大溃，众遂
奔。珪、英、津及参军耿传、队将李简、都监李禹享、刘均
皆死于阵。观以千馀人保民垣，发矢四射。会暮，夏军
引去，将校士卒死者万三百人，关右震动，军须日广，
三司告不足，仁宗为之旰食。宋庠请修潼关以备冲
突。秋，夏人转攻河东及麟、府，不能下，乃引兵攻丰州，
城孤无援，遂据之。又破宁远砦屯要害，绝麟、府饷道。
杨偕始请弃河外，保合河津，帝不许。会张亢管勾麟
府军马事，破之于柏子，又破之于兔毛州。亢立十馀
栅，河外始固。元昊虽数胜，然死亡创痍者相半，人困
于点集，财力不给，国中为“十不如”之谣以怨之。按
《韩琦传》，琦为体量安抚使，赵元昊反，琦适自蜀归，论
西师形势甚悉，即命为陕西安抚使。刘平与贼战败
为所执，时宰入他诬，收系平子弟，琦辨直其冤。进枢
密直学士，副夏竦为经略、安抚、招讨使。诏遣使督出
兵，琦亦欲先发以制贼，而合府固争，元昊遂寇镇戎。
琦画攻守二策，驰入奏，仁宗欲用攻策，执政者难之，
琦言：“元昊虽倾国入寇，众不过四五万人。吾逐路重
兵自为守，势分力弱，遇敌辄不支。若并出一道，鼓行
而前，乘贼骄惰，破之必矣。”乃诏鄜延、泾原同出征。既
还营，元昊来求盟，琦曰：“无约而请和者，谋也。”命诸将
戒严，贼果犯山外。琦悉兵付大将任福，令自怀远城
趣德胜砦出贼后，如未可战，即据险置伏，要其归。及
行，戒之至再，又移檄申约：“苟违节度，虽有功亦斩。”福
竟为贼诱，没于好水川。竦使人收散兵，得琦檄于福
衣带间，言罪不在琦。琦亦上章自劾，独夺一官，知秦
州，寻复之。按《任福传》：任福知庆州，复兼环庆路副
总管。上言“庆州去蕃族不远，愿勒兵境上，按亭堡，谨
斥堠。”因经度所过山川道路，以为缓急攻守之备。帝
益善之，听便宜从事。夏人寇保安、镇戎军，福与子怀
亮、侄婿成暠自华池凤川镇声言巡边，召诸将牵制
敌势。行至柔远砦，犒蕃部，即席部分诸将，攻白豹城。
夜漏未尽，抵城下，四面合击。平明，破其城，纵兵大掠，
焚巢穴，获牛马橐驼七千有馀，委聚方四十里，平骨
咩等四十一族。以功拜龙神卫四厢都指挥使、贺州
防御使，改侍卫马军都虞候。康定二年春，朝廷欲发
泾原、鄜延两路兵西讨，诏福诣泾原计事。会安抚副
使韩琦行边，趋泾原，闻元昊谋寇渭州，琦亟趋镇戎
军，尽出其兵，又募敢勇得万八千人，使福将之。以耿
傅参军事，泾原路驻泊都监桑怿为先锋钤辖，朱观、
都监武英、泾州都监王珪，各以所部从福节制。琦戒
福等并兵自怀远城趋得胜砦，至羊牧隆城，出敌之后，诸砦相距才四十里，道近粮饷便，度势未可战，则
据险设伏，待其归邀击之。福引轻骑数千，趋怀远城、
捺龙川，遇镇戎军西路巡检常鼎、刘肃，与敌战于张
家堡南，斩首数百。夏人弃马羊橐驼佯北，怿引骑趋
之，福踵其后。谍传敌兵少，福等颇易之，薄暮，与怿合
军屯好水川，观英屯笼落川，相距隔山五里，“约翌日
会兵”川口，路既远，刍饷不继，士马乏食已三日，追奔
至笼竿城北，遇夏军，循川行，出六盘山下，距羊牧隆
城五里结阵。诸将方知堕敌计，势不可留，遂前决战。
怿驰先犯其锋。福阵未成列，贼纵铁骑突之。自辰至
午，阵动，众傅山，欲据胜地。俄伏发，自山背下击，士卒
多坠崖堑，相覆压，怿、肃战死。敌分兵数千断官军后，
福力战，身被十馀矢。有小校刘进者劝福自免，福曰：
“吾为大将，兵败，以死报国尔！”挥四刃铁简，挺身决斗，
抢中左颊，绝其喉而死。乃并兵攻观英。战既合，王珪
自羊牧隆城引兵四千，阵于观军之西。渭州驻泊都
监赵津将瓦亭骑兵二千继至。珪屡出略阵，阵坚不
可破，英重伤，不能视军，敌兵益至，官军遂大溃，英、津、
珪、《传》皆死，内殿崇班赀赟、西头供奉官王庆、侍禁李
简、李禹亨、刘钧亦战没，军校死者数十人，士死者六
千馀人。唯观以兵千馀保民垣，四向纵射。会暮，敌引
去，与福战处相距五里，然其败不相闻也，福子怀亮
亦死之。方元昊倾国入寇，福临敌受命，所统皆非素
抚之兵，既又分出趋利，故至于甚败。按《范仲淹传》，
元昊反，召为天章阁待制，知永兴军，改陕西都转运
使。会夏竦为陕西经略安抚招讨使，进仲淹龙图阁
直学士以副之。夷简再入相，帝谕仲淹使释前憾，仲
淹顿首谢曰：“臣乡论盖国家事，于夷简无憾也。”延州
诸砦多失守，仲淹自请行，迁户部郎中兼知延州。先
是，诏分边兵，总管领万人，钤辖领五千人，都监领三
千人，寇至御之，则官卑者先出。仲淹曰：“将不择人，以
官为先后，取败之道也。”于是大阅州兵，得万八千人，
分为六，各将三千人分部教之，量贼众寡，使更出御
贼。时塞门、承平诸砦既废，用种世衡策，城青涧以拒
贼冲，大兴营田，且听民得互市，以通有无。又以民远
输劳苦，请建鄜城为军，以河中、同、华中下户税租就
输之，春夏徙兵就食，可省籴十之三，他所减不与。诏
以为康定军。明年正月，诏诸路入讨。仲淹曰：“正月塞
外大寒，我师暴露，不如俟春深入。贼马瘦人饥，势易
制也。况边备渐修，师出有纪，贼虽猖獗，固已慑其气
矣。鄜延密迩灵、夏，西羌必由之地也。第按兵不动，以
观其衅，许臣稍以恩信招来之。不然，情意阻绝，臣恐
偃兵无期矣。若臣策不效，当举兵先取绥、宥，据要害，
屯兵营田，为持久计，则茶山、横山之民，必挈族来归
矣。拓疆御寇，策之上也。”帝皆用其议。仲淹又请修承
平、永平等砦，稍招还流亡，定堡障，通斥堠“城十二砦，
于是羌、汉之民，相踵归业。久之，元昊归，陷将高延德
因与仲淹约和，仲淹为书戒喻之。会任福败于好水
川，元昊答书语不逊，仲淹对来使焚之。大臣以为不
当辄通书，又不当辄焚之。”宋庠请斩仲淹，帝不听，降
本曹员外郎、知耀州，徙庆州。按《吴育传》，育历三司、
盐铁、户部二判官，寻以本官供谏职。元昊僭号，议出
兵讨之，群臣曰：“元昊，小丑也，旋即诛灭矣。”育独建言：
“元昊虽称蕃臣，其尺赋斗租不入县官，且服叛不常，
请置之示不足责。且已僭舆服，势必不能自削，宜授
国初江南故事，稍易其名，可以顺拊而收之。”不报。复
上言：“宜先以文诰告谕之，尚不宾，姑严守御，不足同
中国叛臣。亟加征讨。且征讨者贵在神速，守御者利
于持重。羌人剽悍多诈，出没不时，我师乘锐，见小利
小胜，必贪功轻进，往往堕贼计中。第严约束，明烽候，
坚壁清野，以挫其锋。”时方锐意讨之，既而诸将多覆
军者，久之无功，卒封元昊为夏国主，如育所议。
庆历二年秋九月，赵元昊寇定川砦，泾原路马步军
副都总管葛怀敏战没，诸将死者十四人，元昊大掠
渭州西去。

按《宋史仁宗本纪》云云。按《西夏传》：元昊及归塞门，
砦主高延德因乞和，知延州范仲淹为书陈祸福以
喻之。元昊使其亲信野利旺荣复书，语犹慢。知延州
庞籍言：夏境鼠食稼，且旱，元昊思纳款。遂令知保安
军刘拯谕旺荣言：“公方持灵夏兵，倘内附，当以西平
茅土分册之。”知青涧城种世衡又遣王嵩以枣及画
龟为书，置蜡丸中遗旺荣，谕以早归之意，欲元昊得
之，疑旺荣。旺荣得之，笑曰：“种使君亦长矣，何为此儿
戏耶！”囚嵩窖中。岁馀，知渭州王沿、总管葛怀敏使僧
法淳持书往，而旺荣乃出。嵩与教练使李文贵至青
涧城，自言用兵以来，资用困乏，人情便于和，籍疑其
款吾军，留之数月。三年，复大入，战于定州，宋师大败，
葛怀敏死之，直抵渭川，大焚掠而去。诏籍招纳，籍遣
文贵还。月馀，元昊使文贵与王嵩以其臣荣旺、其弟
旺令、嵬名环、卧誉诤，三人书议和，然屈彊不肯削僭

敏传》，怀敏，霸之子，以荫授西头供奉官，加阁门祗候，
历同提点益州路刑狱、襄邓都巡检使，知隰、莫、保三
州，累迁东染院使、康州刺史、知雄州，就迁西上阁门
使。上《平燕策》。召对边事，复还雄州，改莱州团练使。浊
流砦兵叛，杀官吏，溃去，怀敏发兵掩袭，尽诛其党。在
雄州五年，徙沧州。怀敏为王德用妹婿，德用贬，亦降
知滁州。陜西用兵，起为泾原路马步军副总管兼泾
原秦凤两路经略、安抚副使。既入对，以曹玮尝所被
介胄赐之，令制置鄜延、环庆两路存废砦栅。擢龙神
卫四厢都指挥、眉州防御使、本路副都总管、知泾原。
迁捧曰天武四厢都指挥使、鄜延路副都总管。进殿
前都虞候、知延州。范仲淹言其猾懦不知兵，复徙泾
原路，兼招讨、经略、安抚副使。庆历二年，元昊寇镇戎
军，怀敏出瓦亭砦，督砦主都监许思纯、环庆路都监
刘贺、天圣砦主张贵及缘边都巡检使向进、刘湛、赵
瑜等御敌。军次安边砦，给刍秣未绝，怀敏辄离军，夜
至开远堡北一里而舍。既而自镇戎军西南，又先引
从骑百馀以前。承受赵正曰：“敌近，不可轻进。”怀敏乃
少止，日暮，趋养马城，与知镇戎军曹英及泾原路都
监李知和、王保、王文、镇戎军都监李岳、西路都巡检
使赵璘等会兵。闻元昊徙军新壕外，怀敏议质明袭
之，乃命诸将分四路趣定州，砦刘湛、向进出西水口，
泾原路都监赵珣出莲华堡，曹瑛、李知和出刘璠堡，
怀敏出定西堡。知和与英督军夜发。翌日，湛进行，次
赵福堡，遇敌，战不胜，保向家峡。怀敏使珣、英并镇戎
军西路巡检李良臣、孟渊援之。俄报敌已拔栅逾边
壕。怀敏入保定川砦，敌毁板桥，断其归路，别为二十
四道以过军环围之，又绝定川水泉上流以饥渴。其
众刘贺率蕃兵斗于河西，不胜，馀众溃去。怀敏为中
军，屯塞门东偏，英等阵东北隅，敌自褊江三叶燮会
出，四面环之，先以锐兵冲中军不动，回击英军，会黑
风起东北，部伍相失，阵遂扰，士卒攀城堞争入，英面
被流矢，仆壕中，怀敏部兵见之，亦奔骇。怀敏为众蹂
躏几死，舆致瓮城，久之乃苏。复选士据门桥，挥手刃
以拒入城者。赵珣等以骑军四合御敌，众稍却，然大
军无斗志。珣驰入剿，怀敏还军中。是夕，敌聚火围城
四隅，临西北呼曰：“尔得非总管厅点阵图者耶？尔固
能军，乃入我围中，今复何往？”夜四鼓，怀敏召曹英、赵
珣、李知和、王保、王文、许思纯、刘贺、李良臣、赵瑜计议，
莫知所出，遂谋结阵走镇戎军。鸡鸣，怀敏自谕亲军
左右及在后者“皆毋得动，平明从吾往安西堡，以英
珣为先锋，贺思纯为左右翼，知和为殿，听中军鼓，乃
听”行。至卯，鼓未作，怀敏先上马，而大军安堵未动。怀
敏周麾者再，将径去，有执鞚者，劝不可，怀敏不得已
而还。使参谋郭京等取刍城中，未至，怀敏复上马，叱
执辔者使去，不听，拔剑且击之，士遂散。怀敏驱马东
南驰二百里，至长城，壕，路已断，敌周围之，遂与诸将
皆遇害。馀军九千四百馀人，马六百馀匹为敌所断。
其子宗晟与赵正、郭京、承受王昭明等还保定川。初，
怀敏令军中步兵毋得动，及前阵已去，后军多不知
者，故皆得存。时韩质、郝从政、胡息以兵六千保莲花
堡，刘湛、向进兵一千保向家峡，皆不赴援，于是敌长
驱抵渭州，幅员六七百里，焚荡庐舍，屠掠民畜而去。
奏至，帝嗟悼久之，赠怀敏镇戎军节度使兼太尉，英
知和、珣、保、文、质、岳、贵、璘、思纯、良臣及同时战没者，及
泾原巡检杨遵、笼竿城巡检姚奭、泾原都巡检司监
押董谦、同巡检唐斌、指使霍达，皆赠官有差。复降向
进等官，落郝从政、赵瑜职。怀敏通时事，善候人情，故
多以才荐之，及用为将，而轻率昧于应变，遂至覆军。
帝念之，赐谥忠隐。按《滕宗谅传》：宗谅知泾州，葛怀
敏军败于定州，诸郡震恐。宗谅顾城中兵少，乃集农
民数千，戎服乘城，又募勇敢，谍知寇远近及其形势，
檄报旁郡使为备。会范仲淹自环庆引蕃汉兵来援，
时天阴晦十馀日，人情忧沮，宗谅乃大设牛酒，迎犒
士卒。又籍定川战没者于佛寺祭酹之，厚抚其孥，使
各得所，于是边民稍妥。仲淹荐以自代，擢天章阁待
制。按《王沿传》，“沿为泾州观察使。元昊入寇，副都总
管葛怀敏率兵出捍，沿教怀敏率兵据瓦亭待之。怀
敏进兵镇戎，沿以书戒勿入第，皆城为砦，以羸师诱
贼，贼至，发兵击之，可有功。”怀敏不听，进至定川，果为
所败。贼乘胜犯渭州，沿率州人乘城，多张旗帜为疑
兵，贼遂引去。坐怀敏败，复为龙图阁直学士、刑部郎
中。按《周美传》，美迁天武都虞候。元昊反，陕西用兵，
经略使夏竦荐其材，擢供备库使、延州兵马都监。夏
人既破金明诸砦，美请于经略使范仲淹曰：“夏人新
得志，其势必复来。金明当边冲，我之弊也，今不亟完，
将遂失之。”仲淹因属美复城如故。数日，贼果来，其众
数万薄金明，阵于延安城北三十里。美领众二千力
战，抵暮，援兵不至，乃徙军山北，多设疑兵。夏人望见，
以为救至，即引去。既而复出艾蒿砦，遂至郭北平，夜斗不解，美率众使人持一炬，从间道上山，益张旗帜，
四面大噪。贼惧走，获牛羊、橐驼、铠甲数千计，遂募兵
筑万安城而还。敌复寇金，明美引兵由虞家堡并北
山而下，敌即引却。迁文思使，徙知保定军，经略使庞
籍表留之，改东路都巡检使。败敌于金汤城，焚其族
部二十一。元昊大入据承平砦，诸将会兵议攻讨，洛
苑副使种世衡请赍三日粮，直𢭏敌穴。美曰：“彼知吾
来，必设伏待我，不如间道掩其不意。”世衡不听。美独
以西兵出芙蓉谷，大破敌，世衡等果无功。未几，敌复
略土堆砦，美迎击于野家店，追北至拓跋谷，大败其
众。以功迁右骐骥使。军还，筑栅于葱梅官道谷，以据
敌路。令士卒益种营田，岁收谷六千斛。复率“众繇厅
子部西济大理河，屠札万多移二百帐，焚其积聚以
归。”按《张亢传》，“亢改都钤辖，屯延州，会元昊益炽，以
兵围河外，康德舆无守御。才属户豪也啰叛去，导夏
人自后河川袭府州。兵至近道，才觉，而蕃汉民被杀
掠已，众攻城不能下，引兵屯琉璃堡，纵游骑钞麟、府
间，二州闭壁不出。民乏饮，黄金一两易水一杯。”时丰
州已为夏人所破，麟、府势孤，朝廷议弃河外，守保德
军，未果。徙亢为并代都钤辖、管勾麟府军马事。单骑
叩城，出所授敕示城上，门启。既入，即纵民出采薪刍、
汲涧谷，然夏人犹时出钞掠。亢以州东焦山有石炭
穴，为筑东胜堡；下城旁有蔬畦，为筑金城堡；州北沙
坑有水泉，为筑安定堡，置兵守之，募人获于外腰镰
与卫送者均得其时禁兵皆败北无斗志，乃募役兵
敢战者，夜伏隘道，邀击夏人游骑。比明，有持首级来
献者，亢以锦袍赐之，禁兵始惭奋曰：“我顾不若彼乎！”
又纵使饮博，方窘乏幸利，咸愿一战。亢知可用，始谋
击琉璃堡。使谍伏敌砦旁草中，见老羌方炙羊髀，占
吉凶，惊曰：“明当有急兵，且趋避之。”皆笑曰：“汉儿皆藏
头膝间何敢！”亢知无备，夜引兵袭击，大破之，夏人弃
堡去。乃筑宣威砦于步驼捍寇路。时麟州馈路犹未
通，敕亢自护赏物送麟州。敌既不得钞，遂以兵数万
趋柏子砦来邀，亢所将才三千人，亢激怒之曰：“若守
已陷死地，前斗则生，不然为贼所屠无馀也。”士皆感
厉。会天大风，顺风击之，斩首六百馀级，相蹂践赴崖
谷死者不可胜计，夺马千馀匹，乃修《建宁砦》。夏人数
出争，遂战于兔毛川。亢自抗以大阵，而使骁将孙岊
伏短兵强弩数千于山后。亢以《万胜》军皆京师新募
市井无赖子弟，罢耎不能战，敌目曰“东军”，素易之而
怯。虎翼军勇悍，亢阴易其旗以误敌。敌果趣东军，而
值虎翼卒，搏战良久，伏发，敌大溃，斩首二千级。不逾
月，筑清塞、百胜中候、建宁、镇川五堡，麟、府之路始通。
亢复奏：“今所通特一径耳，请更增并边诸栅，以相维
持，则可以广田牧，壮河外之势。”议未下，会契丹欲渝
盟，领果州团练使、知瀛州。葛怀敏败，迁四方馆使、泾
原路经略安抚招讨使、知渭州。亢闻诏即行。及至，敌
已去，郑戬统四路，亢与议不合，迁引进使，徙并代副
都总管。按《王尧臣传》：陕西用兵，为体量安抚使。将
行，请曰：“故事，使者所至，称诏存问官吏将校，而不及
于民。自元昊反，三年于今，关中之民凋弊为甚，请以
诏劳来，仍谕以贼平蠲租赋二年。”仁宗从之。使还，上
言：“陕西兵二十万，分屯四路，然可使战者止十万。贼
众入寇，尝数倍官军。彼以十战一，我以一战十，故三
至而三胜，由众寡不侔也。泾原近贼巢穴，最当要害，
宜先备之。今防秋甚迩，请益团土兵，以二万屯渭州，
为镇戎山外之援；万人屯泾州，为原、渭声势；二万屯
环庆，万人屯秦州，以制其冲”突。且贼之犯边，不患不
能入，患不能出也。并塞地形，虽险易不同，而兵行须
由大川，大川率有砦栅为控扼，贼来利在虏掠，人自
为战，故所向无前。若延州之金明、塞门砦，镇戎之刘
播、定川堡，渭州山外之羊牧、隆城、静边砦，皆不能扼
其来，故贼不患不能入也。既入汉地，分行钞略，驱虏
人畜，劫掠财“货，士马疲困，奔趍归路，无复斗志。若以
精兵扼险，强弩注射，旁设奇伏，断其首尾，且追且击，
不败何待？故贼之患在不能出也。贼屡乘战胜，重掠
而归，诸将不能追击者，由兵寡而势分也。若尚循故
辙，必无可胜之理。”又论延州、镇戎军、渭州山外三败
之由，皆为贼先据胜地，诱致我师将帅不能据险“击
归，而多倍道趍利，兵方疲顿，乃与生羌合战。贼始从
铁骑冲我军，继以步兵挽彊注射，锋不可当，遂致掩
覆，此主帅不思应变，以惩前失之咎也。愿敕边吏常
远斥堠，遇贼至，度远近立营砦，然后量敌奋击，毋得
轻出。”诏以其言戒边吏。时韩琦坐好水川兵败徙秦
州，范仲淹亦以擅复元昊书降耀州。尧臣言：“二人者
皆忠义智勇，不当置之散地。”又荐种世衡、狄青有将
帅才。明年，贼果自镇戎军、原州入寇，败葛怀敏，乘胜
掠平凉、潘原，关中震恐，自邠、泾以东皆闭垒自守。仲
淹自将庆州兵捍贼，贼引去。仁宗思其言，乃复以琦、
仲淹为招讨使，置府泾州，益屯兵三万人，而使尧臣
再安抚泾原。初，曹玮开山外地，置龙竿等四砦，募弓箭手给田，使耕战自守。其后将帅失抚御，稍侵夺之，
众怨怒，遂劫德胜。砦将姚贵闭城叛。尧臣适过境上，
作书射城中，谕以祸福，众遂出降。乃为申明约束，如
旧而去。既还，上言：“自陜西用兵，夏竦、陈执中并以两
府旧臣为陕西经略安抚招讨使，韩琦、范仲淹止为
经略、安抚副使，既而张存知延州，王沿知渭州，张奎
知庆州，俱是学士、待制之职，亦止管勾本路总管司
事。及竦执中罢四路置帅，遂各带都总管及经略、安
抚、招讨等使，因而武臣副总管亦为副使。今琦、仲淹、
庞籍既为陕西四路都总管、缘边经略、安抚、招讨等
使，四路当禀节制，而尚带经略使名者九人，各置司
行事，名号不异，而所禀非一。今请诸路都总管、副总
管并罢经略，只充缘边安抚使。”既而滕宗谅亦以为
请，遂罢之。又言：“鄜延、环庆路皆险固易守，惟泾原自
汉、唐来为冲要之地，自镇戎军至渭州，沿泾河大川
直抵泾、邠，略无险阻，虽有城砦据平地，贼径交属，难
以捍防。如郭子仪、浑瑊常宿重兵守之。自元昊叛命
数年，由此三入寇。朝廷置帅府于泾州，为控扼关、陕
之会，诚合事机。然频经败覆，边地空虚，士气不振。愿
深监近弊，精择将佐，其新集之兵，未经训练，宜易以
旧人。傥一路兵力完实，则贼不敢长驱入寇矣。”因论
沿边城砦、控扼要害、贼径通属及备御轻重之策为
五事上之。又请泾原五州营田益置弓箭手，及请彻
潼关楼橹，皆报可。按《景泰传》：景泰，字周卿，普州人。
进士起家，补访州军事推官。后以尚书屯田员外郎
通判庆州。即上言：“元昊虽称臣，诚恐包藏祸心，当选
主将，练士卒，修城池，储资粮，以备不虞。”三疏不报。元
昊反，又上《边臣要略》二十卷，迁都官，知减州，奏《平戎
策》十有五篇。会有荐泰知兵者，召对称旨，换左藏库
使、知宁州。任福败，徙原州。元昊众十万，分二道：一出
刘璠堡，一出彭阳城。入攻渭州。葛怀敏援刘璠，战崆
峒北，败接敌骑，逾平凉至潘原，泰帅兵五千从间道
赴原，而先锋左班殿直张回逗遛不进，泰斩以徇。遇
敌彭阳西，裨将夏侯观欲退守“彭阳，泰弗许。乃依山
而阵，未成列，敌骑来犯，泰阴遣三百骑分左右翼，张
旗帜为疑兵。敌欲遁去，将校请进击，泰止之。遣士搜
出，果得伏兵，与战，斩首千馀级，功迁西上阁门使。”
按《范仲淹传》，“葛怀敏败于定川，贼大掠至潘原，关中
震恐，民多窜山谷间。仲淹率众六千，由邠、泾援之，闻
贼已出塞，乃还。”始，定川事闻，帝按图谓左右曰：“若仲
淹出援，吾无忧矣。”奏至，帝大喜曰：“吾固知仲淹可用
也。”进枢密直学士、右谏议大夫。仲淹以军出无功，辞
不敢受命，诏不听。时已命文彦博经略泾原，帝以泾
原伤夷，欲对徙仲淹，遣王怀德喻之。仲淹谢曰：“泾原
地重，第恐臣不足当此路。与韩琦同经略泾原，并驻
泾州，琦兼秦凤，臣兼环庆。泾原有警，臣与韩琦合秦
凤、环庆之兵犄角而进。若秦凤、环庆有警，亦可率泾
原之师为援，臣当与琦练兵选将，渐复横山，以断贼
臂，不数年间，可期平定矣。愿诏庞籍兼领环庆，以成
首尾之势。秦州委文彦博，庆州用滕宗谅总之，孙沔
亦可办集，渭州一武臣足矣。”帝未用其言，复置陕西
路安抚经略招讨使，以仲淹、韩琦、庞籍分领之。仲淹
与琦开府泾州，而徙彦博帅秦，宗谅帅庆，张亢帅渭。
仲淹为将，号令明白，爱抚士卒，诸羌来者，推心接之
不疑，故贼亦不敢辄犯其境。元昊请和，召拜枢密副
使。

庆历三年春正月，元昊自名曩霄，遣人来纳款，称“夏
国。”

按《宋史仁宗本纪》云云。按《夏国传》：三年，元昊遣六
宅使、伊州刺史贺从勗与文贵俱来，犹称男邦泥定
国兀卒上书父大宋皇帝，更名曩霄而不称臣。兀卒
即吾祖也，如可汗号。议者以为改吾祖为兀卒，特以
侮玩朝廷，不可许。诏遣邵良佐、张士元、张子奭、王正
伦更往议，且许封册为夏国主。而元昊亦遣如定、聿
舍、张延寿、杨守素继来。按《吴育传》：“育进翰林学士，
累迁礼部郎中。契丹与元昊构兵，元昊求纳款，契丹
使来请勿纳元昊，朝廷未知所答。育因上疏曰：‘契丹
受恩，为日已久，不可纳一叛羌，失继世兄弟之懽。今
二蕃自斗，斗久不解，可观形势，乘机立功。万一过计，
亟纳元昊，臣恐契丹窥兵赵、魏，朝廷不得元昊毫发
之助，而太行东西且有烟尘之警矣。宜使人谕元昊
曰：‘契丹，汝世姻，一旦自绝，力屈而归我，我所疑也。若
无他者，当顺契丹如故，然后许汝归款。告契丹曰：‘已
诏元昊，如能投谢辕门，即听内附。若犹坚拒，当为讨
之。如此，则彼皆不能归罪我矣’’’。”于是诏两制出《契丹
书》，令两制同上对，不易育议。

按《龙川别志》：“元昊久叛，边兵屡屈，秦人困弊，而诸将
耻于无功，莫敢言和戎者。虽夏人每入辄胜，而国小
民贫，疾于点集，卤获之利不补所耗，而岁赐和市之
利皆绝，一绢之直八九千钱，上下亦厌兵矣。而元昊
悖慢已甚，亦难于款塞。张安道为谏官，乞因郊霈，许诸帅纳其自新之请，以安西界生灵。其言甚美。”仁宗
览之大喜，退见许公政府，公亦喜曰：“舍人有此言，社
稷之福也。”是岁，敕书即行之。自是边臣乃敢受元昊
降款，戎夏皆获息肩。仁宗以至仁御物，而许公审于
安危之计，不徇虚名，不贪小利，故谠言正论，闻则能
用。虽遭元昊之变，而不失太平之业，有以也夫！
庆历四年夏五月，曩霄遣人来复称臣。冬十月，赐《曩
霄誓诏》，“岁赐银、绢、茶、彩凡二十五万五千。”

按《宋史仁宗本纪》云云按《夏国传》：“四年始上誓表，
言两失和好，遂历七年立誓，自今愿藏盟府，其前日
所掠将校民户各不复还。自此有边人逃亡，亦毋得
袭逐。臣近以本国城砦进纳朝廷，其栲栳、镰刀、南安
承平故地及他边境蕃汉所居，乞画中为界，于内听
筑城堡。凡岁赐银、绮、绢茶二十五万五千，乞如常数，
臣不复以他相干。乞颁誓诏，盖欲世世遵守，永以为
好。倘君亲之义不存，或臣子之心渝变，使宗祀不永，
子孙罹殃。”诏答曰：“朕临制四海，廓地万里，西夏之土，
世以为胙。今乃纳忠悔咎，表于信誓，质之日月，要之
鬼神，及诸子孙，无有渝变，申复恳至，朕甚嘉之。俯阅
来誓，一皆如约。”十二月，遣尚书祠部员外郎张子奭
充册礼使，东头供奉官、阁门祗侯张士元副之，仍赐
对衣、黄金带、银鞍勒马，银二万两，绢二万匹，茶三万
斤。册以漆书竹简，籍以天下乐，锦金涂银印，方二寸
一分，文曰“夏国主印”，锦绶涂金银牌。缘册法物皆银
装金涂，覆以紫绣，约称臣，奉正朔。改所赐《敕书》为诏
而不名，许自置官属，使至京，就驿贸卖，宴坐朵殿。使
至其国，相见用宾客礼。置榷场于保安军及高平砦
第，不通青盐。然宋每遣使往，馆于宥州，终不复至兴、
灵，而元昊帝其国中自若也。是岁，辽夹山部落呆儿
族八百户归元昊，兴宗责还元昊不遣，遂亲将骑兵
十万出金肃城，弟天齐王马步军大元帅将骑七千
出南路；韩国王将兵六万出北路，三路济河长驱。兴
宗入夏境四百里不见敌，据得胜寺南壁以待。八月
五日，韩国王自贺兰北与元昊接战，数胜之，辽兵至
者日益。夏乃请和，退十里，韩国王不从。如是退者三，
凡百馀里矣。每退必赭其地，辽马无所食，因许和。夏
乃迁延以老其师而退之，马益病，因急攻之，遂败。复
攻南壁，兴宗大败，入南枢王肃孝友砦，擒其鹘突姑
附马，兴宗从数骑走，元昊纵其去。元昊五月五日生，
国人以其日相庆贺。又以四孟朔为节。凡五娶：一曰
大辽兴平公主，二曰宣穆惠文皇后没藏氏，生谅祚，
三曰宪成皇后野力氏，四曰妃没𠼪氏，五曰索氏。
按《闻见近录》：“自真宗皇帝澶渊”之幸，朝廷不复讲武。
宝元中，元昊始遣介称教练都使，乞于其国中自称
兀卒，又乞五音为六。当时朝议，既以天下久太平，未
尝议经武之策，而石元孙、刘平辈辄盛意言兵，以贼
为可讨。独吴春卿上疏曰：“彼之国中自号兀卒，而六
音，且奉正朔，臣子之分如常，可姑从之，而我治武备
以待其变。”张文定亦继有请：今武备不讲，宜如吴育
之议，固可为边备，俟其无厌，则我有以待之也。朝议
非之。元昊既不得请，再遣使，乃称阁门使，边臣乃举
兵。由是宝元、庆历西师累年，内外骚动。至明堂当大
霈，仁宗问张文定赦目，文定建言乞示西人招徕之
意，上欣纳之，曰：“朕意也。”于是元昊入贡，西方以宁。
按《石林燕语》：元昊叛，王师数出不利，仁宗颇厌兵，吕
文靖公遂有赦罪招徕之意，而范文正、韩魏公持不
可，欲经营服之。庞颍公知延州，乃密喻颍公，令致意
于昊。时昊用事大臣野利旺荣适遣牙校李文贵来，
颍公留之未遣，因言虏方骤盛，若中国先遣人，必偃
蹇不受命。不若因其人自以己意，令以逆顺祸福归
告，乃遣文贵还。已而旺荣及其类曹偶四人，果皆以
书来，然犹用敌国礼。公以为不逊，未敢答以闻。朝廷
幸其至，趣使为答书，称旺荣等为太尉，且曰：“元昊果
肯称臣，虽仍其僭名可也。”颍公复论僭名岂可许？太
尉，天子上公，若陪臣而得称，则元昊安得不僭？旺荣
等书自称甯令谟，此其“虏中官号，姑以此复之则无
嫌。”乃径为答书。如是往返逾年，元昊遂遣其臣伊州
刺史贺从勗入贡，称男邦面令国。兀卒郎霄上书父
大宋皇帝颍公览之，谓其使曰：“天子至尊，荆公叔父
犹奉表称臣，若主可独言父子乎？”从勗请复归议，朝
廷从其策，元昊遂卒称臣。

庆历八年夏四月，“封曩霄子谅祚为夏国主。”

按《宋史仁宗本纪》云云，按《夏国传》：“元昊以庆历八
年正月殂，年四十六，在位十七年，改元开运一年，广
运二年，大庆二年，天授礼法延祚十一年，谥曰武烈
皇帝，庙号景宗，墓号泰陵。宋遣开封府判官、尚书祠
部员外郎曹颖叔为祭奠使，六宅使、达州刺史邓保
信为吊慰使，赐绢一千匹，布五百端，羊百口，面米各
百”石，酒百瓶。及葬，仍赐绢一千五百匹，馀如初。赙，子
谅祚立。谅祚，景宗长子也，小字甯令哥，《国语》谓欢嘉
为“甯令”，两岔，河名也。母曰宣穆惠文皇后没藏氏，从元昊出猎，至此而生谅祚，遂名焉。以庆历七年丁亥
二月六日生。八年戊子正月，方期岁即位。四月，遣尚
书刑部员外郎任颛充册礼使，供备库副使宋守约
充副使，册谅祚为夏国主。按《程琳传》：琳为陕西安
抚使，元昊死，谅祚立，方幼，三大将分治其国，护者谓
可因此时以节度使啖三将，使各有所部分，以弱其
势，可不战而屈矣。琳曰：“幸人之丧，非所以柔远人，不
如因而抚之。”议者惜其失几，既而遣使册命，夏人方
围庆阳，琳曰：“彼若贪此，可缓庆州之难矣。”具礼币赐
予之数移报之，果喜，即日迎册使，庆阳之围亦解。尝
获戎首，不杀，戒遣之，夏人亦相戒毋捕汉民。久之，以
五百户驱牛羊扣边请降，且言：契丹兵至衙头矣，国
中乱，愿自归。琳曰：“彼诈也。契丹至帐下，当举国取之，
岂容有来降者？间闻夏人方捕叛者，此其是耶？不然，
诱我也。”拒不受。已而贼果以骑三万临境上，以捕降
者为辞。琳谍知之，闭壁倒旗，戒诸将勿动。贼疑有备，
遂引去。

按《辽史西夏传》：“兴宗重熙元年，李德昭薨，册其子夏
国公元昊为王。二年，来贡。十二月，禁夏国使沿路私
市金铁。七年，来贡。李元昊与兴平公主不谐，公主薨，
遣北院承旨耶律庶成持诏问之。九年，宋遣郭祯以
伐夏来报。十年，夏国献所俘宋将及生口。十一年，遣
使问宋兴师伐夏之由。十二月，禁吐浑鬻马于夏沿
边筑障塞以防之。”十二年正月，遣枢密都承旨王惟
吉谕夏国与宋和。二月，元昊以加上尊号，遣使来贺。
耶律敌烈等使夏国，还，奏元昊罢兵，遣使报宋。四月，
夏国遣使进马驼。七月，元昊上表请伐宋，不从。十月，
夏人侵党项，遣延昌宫使高家奴让之。十三年四月，
党项及山西部节度使屈烈以五部叛入西夏，诏征
诸道兵讨之。六月，阻卜子乌八执元昊。八月，夏使对
“不以情，羁之，使复来，询事宜不实，对笞之。”十月，元昊
上表请罪，欲收集叛党以献，从之。进方物，命北院枢
密副使萧革迓之。元昊亲率党项三部来降，诘其纳
叛背盟，元昊伏罪。初，夏人执萧胡睹，至是请以被执
者来归，诏所留夏使亦还其国。十二月，胡睹来归，又
遣使来贡。十七年，元昊薨，其子谅祚遣使来告上其
父遗留物铁不得国，乞以本部军助攻夏国。不许。
按《梦溪笔谈》：庆历中，契丹举兵讨元昊，元昊与之战
屡胜，而契丹至者日益加众。元昊望之大骇曰：“何如
此之众也？”乃使人行成，退数十里以避之。契丹不许，
引兵压西师阵，元昊又为之退舍，如是者三，凡退百
馀里，每退必尽焚其草莱，契丹之马无所食，因其退，
乃许平。元昊迁延数日，以老北师，契丹马益病，亟数
军攻之，大败契丹于金肃城，获其伪乘舆、器服、子婿、
近臣数十人而还。先是，元昊后房生一子曰甯令受。
“甯令”者，华言“大王”也。其后又纳没臧讹庞之妹，生谅
祚而爱之。甯令受之母恚忌，欲除没臧氏，授戈于甯
令受，使图之。甯令受间入元昊之室，卒与元昊遇，遂
刺之不殊而走。诸大佐没臧讹庞辈仆甯令枭之。明
日，元昊死，立谅祚，而舅讹庞相之。

### 嘉祐二年夏五月管勾麟府军马公事郭恩为夏人所袭殁于断道坞

按《宋史仁宗本纪》云云，按《夏国本传》：嘉祐元年，母
没臧氏薨，遣祖儒嵬多聿则、庆唐及徐舜卿来告哀。
诏以集贤校理冯浩假尚书刑部郎中直史馆为吊
慰使，文思副使张惟清假文思使副之。乃献遗留马
驼以谢。谅祚幼养于母族讹庞，讹庞因专国政。初，麟
州西城枕睥睨曰红楼，下瞰屈野河，其外距夏境尚
七十里，而田腴利厚，多入讹庞，岁东侵不已，至耕获
时，辄屯兵河西。经略使庞籍每戒边将使毋得过屈
野河，然所距屈野河犹二十里。管勾军马司贾逵徼
循，见所侵田，稍过督边吏，麟州守王亮惧，始以事闻。
诏以殿直张安世、贾恩为同巡检经制之。讹庞晏然
弗革，迫之则格斗，缓之则归耕。经略司遣使还所侵
田，讹庞专为谰言，无归意。嘉祐二年，遂团兵宿境上，
逮三月，增至数万人，守将敛兵弗与战。知麟州武戡
筑堡于河西，以为保障。役既兴，戡率将吏往按视，遇
夏人于沙鼠浪，戡与管勾郭恩等欲止，而走马承受
黄道元以言胁之，遂夜进，至卧牛峰，见烽举且鼓声，
道元犹不信。比明，至忽“里堆，与夏人相去才数十步，
遂合战。自旦至食时，夏人四面合击，众大溃，戡走，恩
与道元及兵马监押刘庆等被执。安抚司遣李思道、
孙兆往议疆事，而讹庞骜不听。久之，太原府、代州兵
马钤辖苏安静得夏国吕宁、拽浪撩黎来合议，乃筑
堠九，更新边禁，要以违约则罢，和市自此始定。”按
《郭恩传》：恩，“开封人，为秦陇路兵马钤辖，徙并代州钤
辖，管勾麟府军马事。夏人岁侵屈野河西池，至耕获
时，辄屯兵河西，以诱官军。经略使庞籍每戒边将敛
兵河东，毋与战。嘉祐二年，自正月出屯，至三月然后
去。通判并州司马光行边至河西白草平数十里无
寇迹。是时，知麟州武戡、通判夏倚，已筑一堡为候望又与光议曰：“乘敌去，出不意，可更增二堡，以据其地。
请远白经略使，益禁兵三千，役兵五百，不过二旬，壁
垒可城。然后废横戎、临砦二堡，彻其楼橹，从其甲兵，
以实新堡，列烽燧以通警急。从衙城红楼之上俯瞰
其地，犹指掌也。有急则州及横阳堡出兵救之，敌来
耕则驱之，种则蹂践之，敌盛则入堡以避。如是则堡
外必不敢耕种，州西五六十里之内晏然矣。”籍遂檄
麟州如其议。五月，恩及武戡、走马承受公事内侍黄
道元等以巡边为名往按视之。会诇者言敌兵盛屯
沙黍浪，恩欲止不行，道元怒，以言胁恩，夜率步骑六
千四百馀人，不甲者半，循屈野河北而行，无复部伍。
夏人举火卧牛峰，戡指以谓恩曰：“敌已知吾军至矣。”
道元曰：“此尔曹故欲沮我师。”及闻鼓声，道元犹不信。
行至砦口，恩欲休军，须晓乃登山。道元奋衣起曰：“几
年闻郭恩名，今日懦怯与贾逵何殊？”恩亦愠曰：“不过
死耳。”乃行。比明，至忽里堆，敌数十人皆西走，相去数
十步止。恩等踞胡床，遣使骑呼之，敌不应，亦不动。俄
而起火，敌骑张左右翼，自南北交至。堆东有堑，其中
有梁，谓之“断道堰。”恩等东据梁口，与力战，自旦至食
时，敌自两旁堑中攀缘而上，四面合击，恩众大溃。夏
倚方在红楼，见设骑自西山大下，与推官刘公弼率
城中诸军，闭门乘城。武戡走东山，趣城东，抉门以入。
恩、道元及府州宁府砦兵马都监刘庆皆被执，使臣
死者五人，军士三百八十七人。已馘耳鼻得还者百
馀人，亡失器甲甚众。恩不肯降，乃自杀。赠同州观察
使。

嘉祐六年冬十一月，“许夏国用汉衣冠。”

按《宋史仁宗本纪》云云。按《夏国传》：谅祚忌讹庞专
或先讹庞将叛，谅祚讨杀之，夷其族。已而请去蕃礼，
从汉仪。嘉祐六年上书，自言慕中国衣冠，明年当以
此迎使者，诏许之。

嘉祐七年夏四月，夏国主谅祚进马，求赐书。诏赐《九
经》，还其马。

按《宋史？仁宗本纪》云云。按《夏国传》：明年，又改西寿
监军司为保泰军，石州监军司为静塞军，韦州监军
司为祥祐军，左厢监军司为神勇军。遣人献方物，称
宣徽南院使，诏谕非陪臣所宜称，戒其僭拟，使遵誓
诏。表求太宗御制草诗隶书石本，且进马五十匹，求
《九经》《唐史》《册府元龟》及宋正至朝贺仪，诏赐《九经》，还
所献马。

### 英宗治平三年遣使以违约数寇责夏国谅祚献方物谢罪

按《宋史·英宗本纪》云云。按《夏国传》：“治平初，求复榷
场，不许。既而遣吴宗等来贺英宗即位，诏令门见使
者，不从。至顺天门，且欲佩鱼及仪物自从，引伴高宜
禁之不可，留止厩置一夕，绝其供馈。宗语不逊，宜折
之，使如故事，良久乃听入。及赐食殿门，又诉于押伴
张觐，诏命还赴延州，与宜辨。宗度理屈，不复置对，遂
诏”谅祚惩约之。秋，夏人出兵秦凤、泾原，抄熟户，扰边
塞弓箭手，杀掠人畜以万计。程戡、王素、孙长卿谕安
诸族首领，防诱胁散叛。遣文思副使王无忌赍诏问
之，谅祚迁延弗受。已而因贺正使荔茂先献表归罪
宋边吏。三年，遂大举攻大顺城，分兵围柔远砦，烧屈
乞村栅、段木岭，州兵熟户、蕃官赵明合击退之，遣西
京左藏库副使何次公诘之。三月，乃献方物谢罪，赐
绢五百匹、银五百两。

治平四年正月，以大行皇帝诏赐夏国主。闰月，夏国
主谅祚遣使谢罪。秋八月，复西夏和市。冬十月，知青
涧城种谔复绥州。

按《宋史？英宗本纪》云云。按《夏国传》：“神宗即位，乃遣
内殿崇班魏璪赐以治平三年冬服、银绢，供备库副
使高遵裕告哀，并以英宗遗留物赐之。秋，夏国遣使
奉慰及进助山陵礼物。冬，种谔取绥州，因发兵夜掩
嵬名山帐，胁降之。谅祚乃诈为会议，诱知保安军杨
定、都巡检侍其臻等杀之，边吏以闻，命韩琦知永兴
军”，经略西方。谅祚锢送杀定者六宅使李崇贵、右侍
禁韩道善，及虏去定子仲通。十二月，谅祚殂，年二十
一，在位二十年，改元延嗣宁国一年，天祐垂圣三年，
福圣承道四年，奲都六年，拱化五年。谥曰昭英皇帝，
庙号毅宗，墓号安陵。子秉常立。按《司马光传》，“西戎
部将嵬名山欲以横山之众取谅祚以降”，诏边臣招
纳其众。光上疏极论，以为：“名山之众，未必能制谅祚。
幸而胜之，灭一谅祚，生一谅祚，何利之有！若其不胜，
必引众归我，不知何以待之？臣恐朝廷不独失信谅
祚，又将失信于名山矣。若名山馀众尚多还，北不可
入，南不受，穷无所归，必将突据边城以救其命。陛下
不见侯景之事乎？”上不听，遣将种谔发兵迎之，取绥
州，费六十万。西方用兵盖自此始矣。